**Poezia**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deschise-n cer sunt porţi spre soare

Şi palma dreaptă mi-o întind,

În ea cuvintele să prind,

Cernute cu tandreţe mare.

S-au strâns pe norii albi, pufoşi,

Bălaie muze ce din lire

Ne povestesc despre iubire

Şi despre oamenii frumoşi.

Rămas parcă vrăjit de glasuri,

Surprins între trăiri şi vis,

Notez într-un caiet deschis

Din ce-mi inspiră-aceste ceasuri.

Se naşte-acum, sub ochii mei,

O preafrumoasă poezie,

Cuvinte puse-n armonie

Şi-aduse-ofrandă pentru zei.

Noi nu avem nevoi mai mari

Pentru-a descătuşa poeme,

Decât să ne-ndreptăm la vreme

Privirea, către nori hoinari…